24/02/2012 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Número de expediente: IN627A 2011/9-0

Resolución do 23 de xaneiro de 2012, da Dirección Xeral de Industria, Enerxía e Minas, pola que se somete a información pública a solicitude de Gas Directo, SA de autorización administrativa e aprobación do proxecto de execución da rede de gas canalizado no parque empresarial de Carballo e Bértoa, na provincia da Coruña (expediente IN627A 2011/9-0). Para os efectos previstos no artigo 73 da Lei 34/1998, do 7 de outubro, do sector de hidrocarburos, no artigo 78 do Real decreto 1434/2002, do 27 de decembro, polo que se regulan as actividades de transporte, distribución, comercialización, subministración e procedementos de autorización de instalacións de gas natural, e no artigo 1 do Decreto 62/2010, do 15 de abril, polo que se regula o trámite de competencia e os criterios de valoración no suposto de concorrencia de dúas ou máis solicitudes de autorización administrativa de instalacións de transporte secundario e distribución de gas natural e redes de distribución de gases licuados do petróleo (GLP), sométese a información pública o seguinte proxecto de autorización administrativa: PETICIONARIO: Gas Directo, SA con enderezo para os efectos de notificacións na rúa Vía dos Poblados, 1, edificio C, 4.° andar, 28033 - Madrid. ANTECEDENTES: Mediante Orde do 25/09/1998, a Consellería de Industria e Comercio outorgou a Gas Directo, SA as concesións administrativas para a prestación do servizo público de subministración de gas natural para usos industriais nos termos municipais de Boiro e Carballo, na provincia da Coruña. Segundo o establecido na disposición adicional sexta da Lei 34/1998, do 7 de outubro, á entrada en vigor desta lei, todas as concesións para actividades incluidas no servizo público de subministración de gases combustibles por canalización quedan extinguidas, quedando substituídas de pleno dereito polas autorizacións administrativas das establecidas no seu título IV, que habilitan ao seu titular para o exercicio das actividades, mediante as correspondentes instalacións, que constituíran o obxecto das concesións extinguidas. Co obxecto de comezar o desenvolvemento da infraestrutura gasista amparada pola devandita autorización administrativa de Gas Directo, SA no termo municipal de Carballo, esta empresa presentou o 19/10/2011 o proxecto de execución da rede de gas canalizado no parque empresarial de Carballo e Bértoa (A Coruña), para os efectos da súa aprobación por parte desta dirección xeral. OBXECTO DA PETICIÓN: autorización administrativa e aprobación do proxecto de execución da rede de gas canalizado no Parque Empresarial de Carballo e Bértoa (A Coruña). DESCRICIÓN DAS INSTALACIÓNS: A subministración de gas natural realizarase dende unha planta satélite de gas natural licuado, que non é obxecto deste proxecto, e que se situará nunha parcela do propio parque empresarial. A rede de distribución proxectada, que aparece reflectida nos planos de planta de trazado incluídos no proxecto, deséñase para un rango de presión 2 < MOP (presión máxima de operación) ≤ 5 bar. Esta rede deséñase en polietileno de alta densidade, de diámetro variable segundo necesidades (315, 250, 200, 160, 110 e 90 mm). A lonxitude prevista para a rede proxectada é de 24.713,54 m. ÁREA DE AUTORIZACIÓN: a autorización afecta ao parque empresarial de Carballo e Bértoa, no concello de Carballo (A Coruña). ORZAMENTO: O orzamento de execución material ascende á cantidade de cento trinta e nove mil douscentos dous euros con corenta e sete céntimos (139.202,47 €). O que se fai público para coñecemento xeral e para que todas aquelas persoas naturais ou xurídicas, que se consideren prexudicadas nos seus dereitos, podan presentar as súas alegacións no prazo de 20 días a partir da data de publicación desta resolución, podendo examinar o correspondente proxecto na Dirección Xeral de Industria, Enerxía e Minas, edificio administrativo San Caetano, en Santiago de Compostela, así como na Xefatura Territorial da Coruña da Consellería de Economía e Industria, praza Luís Seoane, s/n. Santiago de Compostela, 23 de xaneiro de 2012. O director xeral de Industria, Enerxía e Minas Ángel Bernardo Tahoces